รัฐบาลไทย-ข่าวทำเนียบรัฐบาล-“พระสงฆ์หลักชัยสร้างความสุขที่ยั่งยืนแก่ประชาชน” ปลัด มท. ถวายความรู้ "งานราชการกับงานคณะสงฆ์" แด่พระสังฆาธิการระดับเจ้าอาวาส ผู้ช่วยเจ้าอาวาส และเลขานุการ เขตพื้นที่ จ.สมุทรสาคร
วันอังคารที่ 29 สิงหาคม 2566
29/08/2566
“พระสงฆ์หลักชัยสร้างความสุขที่ยั่งยืนแก่ประชาชน” ปลัด มท. ถวายความรู้ "งานราชการกับงานคณะสงฆ์" แด่พระสังฆาธิการระดับเจ้าอาวาส ผู้ช่วยเจ้าอาวาส และเลขานุการ เขตพื้นที่ จ.สมุทรสาคร
ปลัด มท. ถวายความรู้ "งานราชการกับงานคณะสงฆ์" แด่พระสังฆาธิการระดับเจ้าอาวาส ผู้ช่วยเจ้าอาวาส และเลขานุการ เขตพื้นที่ จ.สมุทรสาคร เน้นย้ํา ฝ่ายบ้านเมืองต้องขอรับความเมตตาจากคณะสงฆ์ ร่วมลงพื้นที่สร้างความเข้มแข็งให้ชุมชน รักษาวัฒนธรรมประเพณีอันดีงาม
“พระสงฆ์หลักชัยสร้างความสุขที่ยั่งยืนแก่ประชาชน” ปลัด มท. ถวายความรู้ "งานราชการกับงานคณะสงฆ์" แด่พระสังฆาธิการระดับเจ้าอาวาส ผู้ช่วยเจ้าอาวาส และเลขานุการ เขตพื้นที่จังหวัดสมุทรสาคร เน้นย้ํา ฝ่ายบ้านเมืองต้องขอรับความเมตตาจากคณะสงฆ์ ร่วมลงพื้นที่สร้างความเข้มแข็งให้ชุมชน รักษาวัฒนธรรมประเพณีอันดีงาม อย่างต่อเนื่อง เพื่อทําให้ทุกพื้นที่เป็น "หมู่บ้านคุณธรรม" ที่ประชาชนทุกคนมีความสุขอย่างยั่งยืน
เมื่อวันที่ 28 ส.ค. 66 เวลา 13.00 น. ที่ วัดหลักสี่ราษฎร์สโมสร ตําบลยกกระบัตร อําเภอบ้านแพ้ว จังหวัดสมุทรสาคร นายสุทธิพงษ์ จุลเจริญ ปลัดกระทรวงมหาดไทย เป็นประธานฝ่ายคฤหัสถ์ ร่วมบรรยายพิเศษ "งานราชการกับงานคณะสงฆ์" ถวายความรู้ในการประชุมพระสังฆาธิการระดับเจ้าอาวาส ผู้ช่วยเจ้าอาวาส เลขานุการ และให้ความรู้ไวยาวัจกรในเขตปกครองคณะสงฆ์จังหวัดสมุทรสาคร โดยได้รับเมตตาจาก พระธรรมวชิรานุวัตร เจ้าคณะภาค 14 เจ้าอาวาสวัดไร่ขิง พระอารามหลวง เป็นประธานฝ่ายสงฆ์ ร่วมบรรยายพิเศษและให้โอวาท โดยพระเทพวชิรปาโมกข์ เจ้าคณะภาค 14-15 (ธ) พระเทพสาครมุนี ที่ปรึกษาเจ้าคณะภาค 14 วัดเจษฎาราม พระอารามหลวง พระรามัญมุนี เจ้าคณะจังหวัดสมุทรสาคร (ธ) วัดราษฎร์ศรัทธากะยาราม เจ้าอาวาสวัดตรีทศเทพ พระมงคลพัฒนาภรณ์ เจ้าคณะจังหวัดสมุทรสาคร เจ้าอาวาสวัดหลักสี่ราษฎร์สโมสร พระสังฆาธิการ และพระเถรานุเถระในพื้นที่จังหวัดสมุทรสาคร ร่วมประชุม โดยมี นายณรงค์ รักร้อย ผู้ว่าราชการจังหวัดสมุทรสาคร นายสุรศักดิ์ ผลยังส่ง รองผู้ว่าราชการจังหวัดสมุทรสาคร นายกองเอก อาวุธ วิเชียรฉาย รองผู้ว่าราชการจังหวัดสมุทรสาคร นายไพฑูรย์ มหาชื่นใจ ปลัดจังหวัดสมุทรสาคร ร้อยตรี ประพันธ์ ถึกสกุล นายอําเภอเมืองสมุทรสาคร นายบรรพต จันทรวงศ์ นายอําเภอทุ่งกระเบน นายพิรุณโรจน์ นาคดนตรี นายอําเภอบ้านแพ้ว หัวหน้าส่วนราชการ กํานัน ผู้ใหญ่บ้าน ผู้ช่วยผู้ใหญ่บ้าน และเจ้าหน้าที่ที่เกี่ยวข้อง ร่วมรับฟัง
โอกาสนี้ นายสุทธิพงษ์ จุลเจริญ ปลัดกระทรวงมหาดไทย ถวายธูปเทียนแพเบื้องหน้าพระบรมฉายาลักษณ์พระบาทสมเด็จพระเจ้าอยู่หัว และถวายสักการะพระธรรมวชิรานุวัตร เจ้าคณะภาค 14 เจ้าอาวาสวัดไร่ขิง พระอารามหลวง พระเทพวชิรปาโมกข์ เจ้าคณะภาค 14-15 (ธ) พระเทพสาครมุนี ที่ปรึกษาเจ้าคณะภาค 14 วัดเจษฎาราม พระอารามหลวง พระรามัญมุนี เจ้าคณะจังหวัดสมุทรสาคร (ธ) วัดราษฎร์ศรัทธากะยาราม เจ้าอาวาสวัดตรีทศเทพ พระมงคลพัฒนาภรณ์ เจ้าคณะจังหวัดสมุทรสาคร เจ้าอาวาสวัดหลักสี่ราษฎร์สโมสร จากนั้น นําผู้เข้าร่วมพิธีประกอบพิธีเจริญพระพุทธมนต์ เจริญจิตตภาวนา ถวายพระพรชัยมงคลแด่พระบาทสมเด็จพระเจ้าอยู่หัว
จากนั้น พระธรรมวชิรานุวัตร เจ้าคณะภาค 14 เจ้าอาวาสวัดไร่ขิง พระอารามหลวง กล่าวบรรยายสรุปและกล่าวสัมโมทนียกถาให้โอวาทความว่า จังหวัดสมุทรสาครเป็นจังหวัดนําร่อง เป็นต้นแบบการบูรณาการ "งานราชการกับงานคณะสงฆ์" ในพื้นที่ อีกทั้งยังเป็นจังหวัดที่มีพหุวัฒนธรรมที่ประชาชนมีความเคารพเลื่อมใสศรัทธาในบวรพระพุทธศาสนา และยิ่งไปกว่านั้นจังหวัดสมุทรสาครมีพระสงฆ์ที่มีความสามัคคีและมีความสมานฉันท์ มีไวยาวัจกรที่มีความใกล้ชิดกับประชาชน โดยเฉพาะกับนักเรียน ตลอดจนถึงกํานัน ผู้ใหญ่บ้าน ทําให้ผู้นําภาคศาสนา ผู้นําภาครัฐ และผู้นําภาควิชาการ ได้มาร่วมกันให้การช่วยเหลือพี่น้องประชาชน ซึ่งการประชุมพระสังฆาธิการระดับเจ้าอาวาส ผู้ช่วยเจ้าอาวาส เลขานุการ และไวยาวัจกร ในเขตปกครองคณะสงฆ์จังหวัดสมุทรสาคร ตามมติมหาเถรสมาคม ที่ 143/2546 ประจําปี 2566 ในวันนี้ นับว่าเป็นการประชุมที่ได้รวมคณะสงฆ์จากมหานิกายและธรรมยุติกนิกาย มาประชุมร่วมกันอย่างเป็นทางการครั้งแรกและบรรลุวัตถุประสงค์ จึงขอขอบคุณคณะสงฆ์ทุกท่านที่ให้ความสําคัญ และปฏิบัติตนทําหน้าที่มาร่วมการประชุมในวันนี้
นายสุทธิพงษ์ จุลเจริญ ปลัดกระทรวงมหาดไทย ถวายความรู้คณะสงฆ์ โดยกล่าวว่า นับเป็นความโชคดีของคนไทยที่พระบาทสมเด็จพระเจ้าอยู่หัว ทรงมุ่งมั่นในการสืบสาน รักษา และต่อยอด พระราชดําริทั้งปวงของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และนับเป็นพระมหากรุณาธิคุณที่พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร พระผู้ทรงเป็นองค์เอกอัครศาสนูปถัมภกผู้ทรงพระคุณอันประเสริฐของคณะสงฆ์ทุกรูป และพระผู้ทรงเป็นที่เคารพรักและเทิดทูนไว้เหนือเกล้าเหนือกระหม่อมของประชาชนคนไทย ได้ทรงบําเพ็ญพระราชกรณียกิจนานัปการตลอดพระชนม์ชีพของพระองค์ โดยทรงขับเคลื่อนโครงการในพระราชดําริเพื่อแก้ไขปัญหาต่าง ๆ มากมายให้กับประชาชนคนไทย เริ่มตั้งแต่โครงการจากนภา ผ่านภูผา สู่มหานที ซึ่งพระองค์ทรงถอดบทเรียนจากโครงการพระราชดําริกว่า 4,741 โครงการ ว่าปัจจัยสําคัญที่จะทํางานให้สําเร็จได้ อยู่ที่ "คน" เพราะการทํางานในพื้นที่ขึ้นอยู่กับคนในแต่ละภูมิสังคม การทํางานจึงต้องดําเนินการให้เข้ากับคนและเหมาะสมกับพื้นที่ จึงเป็นที่มาของหลักการทํางานแบบ "เข้าใจ เข้าถึง และพัฒนา" ดังนั้น การที่จะทําให้พวกเราข้าราชการได้เข้าไปนั่งในหัวใจของชาวบ้านได้ เราต้องทํางานแบบ "รองเท้าสึกก่อนกางเกงขาด" ด้วยการลงพื้นที่ไปร่วมทํางานกับพี่น้องประชาชน โดยเฉพาะ กํานัน ผู้ใหญ่บ้าน ผู้นําชุมชนทุกคน
"กระทรวงมหาดไทยได้น้อมนําแนวทางหลักการทรงงานแบบ เข้าใจ เข้าถึง และพัฒนา ของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และพระราชปณิธานของพระบาทสมเด็จพระเจ้าอยู่หัว มาเป็นแนวทางในการปฏิบัติในระดับพื้นที่ โดยให้ความสําคัญกับผู้ว่าราชการจังหวัด รองผู้ว่าราชการจังหวัด นายอําเภอ ปลัดอําเภอผู้รับผิดชอบประจําตําบล พัฒนาการอําเภอ และข้าราชการกระทรวงมหาดไทยทุกคน มาร่วมกันทํางานแบบบูรณาการกับภาคีเครือข่ายทั้ง 7 ภาคีเครือข่าย อันได้แก่ ภาครัฐ ภาควิชาการ ภาคศาสนา ภาคประชาชน ภาคเอกชน ภาคประชาสังคม และภาคสื่อสารมวลชน เพื่อผนึกกําลังของภาคีเครือข่าย เริ่มจากการสร้างทีม (Partnership) รวมผู้นําในทุกภาคส่วน โดยเฉพาะผู้นําภาคศาสนาที่เป็นเสาหลักและมีวัดที่เป็นศูนย์รวมจิตใจของคนไทย รวมถึงผู้นําภาควิชาการ และผู้นําภาครัฐที่เป็นข้าราชการ อาทิ ผู้ว่าราชการจังหวัด นายอําเภอ กํานันผู้ใหญ่บ้าน มาร่วมกันทําสิ่งที่ดี เพื่อพี่น้องประชาชนคนไทย" นายสุทธิพงษ์ฯ กล่าวในช่วงต้น
นายสุทธิพงษ์ จุลเจริญ ปลัดกระทรวงมหาดไทย กล่าวต่ออีกว่า จึงเป็นที่มาของการขับเคลื่อนการมีส่วนร่วมภายใต้หลักการของคําว่า "บวร" คือ บ้าน วัด ราชการ ที่มีผู้นําทุกภาคส่วนมาร่วมกันทําสิ่งที่ดี เป็นแบบอย่างของการที่ "ผู้นําต้องทําก่อน" ซึ่งตลอดระยะเวลาที่ผ่านมากระทรวงมหาดไทยได้แสดงให้เห็นถึงความมุ่งมั่นตั้งใจและให้ความสําคัญกับการทํางานแบบบูรณาการร่วมกับภาคีเครือข่ายภาคศาสนา จึงได้ลงนามบันทึกข้อตกลงความร่วมมือโครงการวัด ประชา รัฐ สร้างสุข (MOU) ร่วมกับสมเด็จพระมหาวีรวงศ์ กรรมการมหาเถรสมาคม ประธานคณะกรรมการฝ่ายสาธารณูปการของมหาเถรสมาคม และบันทึกข้อตกลงความร่วมมือบทบาทในการเกื้อหนุนระหว่างวัดและชุมชนให้มีความสุขอย่างยั่งยืน ร่วมกับสมเด็จพระมหาธีราจารย์ กรรมการมหาเถรสมาคม ประธานคณะกรรมการฝ่ายสาธารณสงเคราะห์ของมหาเถรสมาคม รวมถึงการขับเคลื่อนโครงการสร้างความปรองดองสมานฉันท์ โดยใช้หลักธรรมทางพระพุทธศาสนา "หมู่บ้านรักษาศีล 5" หรือเรียกอีกชื่อว่า “หมู่บ้านคุณธรรม” ร่วมกับสมเด็จพระมหารัชมงคลมุนี กรรมการมหาเถรสมาคม เจ้าคณะใหญ่หนกลาง ผู้ช่วยเจ้าอาวาสวัดไตรมิตรวิทยาราม วรวิหาร ซึ่งทุกโครงการล้วนมีเป้าหมายเดียวกันคือการร่วมกันอบรมให้ทุกคนเป็นคนดี ไม่ยุ่งเกี่ยวกับยาเสพติด ส่งเสริมการเรียนหนังสือให้กับเด็กและเยาวชน โดยมีคณะสงฆ์เป็นเสาหลัก เพื่อทําให้ประชาชนทุกคนมีความสุข
"การมีภาคีเครือข่ายจะสามารถทํางานได้ดีและทํางานใหญ่ให้สําเร็จได้ เราต้องมีทีมที่ดีในการมาร่วมไม้ร่วมมือกันทํางาน กํานัน และผู้ใหญ่บ้าน ผู้เป็นแขนขาของกระทรวงมหาดไทย จึงต้องช่วยกันทําหน้าที่เป็นผู้นําที่แท้จริง ด้วยการลงพื้นที่ไปจับมือกับคณะสงฆ์ ไปช่วยกันวางระบบกลุ่มบ้าน หย่อมบ้าน คุ้มบ้าน หรือป๊อกบ้าน เริ่มด้วยการทําตัวแบบรวงข้าวสุกโน้มตัวเข้าหาประชาชนเพื่อเข้าไปนั่งในหัวใจชาวบ้าน ตามคติธรรม “วิสฺสาสปรมา ญาตี : ความคุ้นเคย เป็นญาติอย่างยิ่ง” จึงขอความเมตตาจากพระสังฆาธิการทุกรูป ได้โปรดชี้แนะ ชี้นํา ชี้ทาง ให้แก่กลไกของกระทรวงมหาดไทยในระดับพื้นที่ ทั้งข้าราชการ กํานัน ผู้ใหญ่บ้าน ตลอดจนนายกองค์การบริหารส่วนจังหวัด นายกองค์การบริหารส่วนตําบล เพื่อร่วมกันสร้างทีมที่เข้มแข็ง โดยมีพระสงฆ์เป็นภาคีเครือข่ายไปช่วยกันปรับปรุงและพัฒนาพื้นที่วัด หรือพื้นที่สาธารณูปการ ให้มีความสะอาดเป็นระเบียบเรียบร้อย ทําให้วัดเป็นศูนย์การเรียนรู้ให้กับคนในชุมชน และยิ่งกว่านั้นคือขยายผลไปสู่ชุมชน/หมู่บ้าน ของเรา" นายสุทธิพงษ์ฯ กล่าวเน้นย้ําว่า
นายสุทธิพงษ์ จุลเจริญ ปลัดกระทรวงมหาดไทย กล่าวเพิ่มเติมว่า ความสําเร็จทุกอย่างจะเกิดขึ้นได้ต้องได้รับความเมตตาจากคณะสงฆ์ และต้องอาศัยการลงมือทําจากพวกเราคนมหาดไทยทุกคน “ผู้นําต้องทําเป็นต้นแบบ” ด้วยการปฏิบัติตนเป็นรวงข้าวสุกที่โน้มตัวเข้าหาประชาชน ดังนั้น ทุกรูปและทุกคนจึงต้องช่วยกันในการนําพาสิ่งที่ดีอันเป็นวัฒนธรรมประเพณีอันดีงามที่บรรพบุรุษถ่ายทอดมอบให้ ได้คงอยู่กับพวกเราต่อไป จึงขอให้ ผู้ว่าราชการจังหวัด นายอําเภอ กํานัน ผู้ใหญ่บ้าน ได้มีความสุขในการร่วมกันจับมือกับคณะสงฆ์ไปทําสิ่งที่ดีให้กับประชาชนในพื้นที่ของท่าน ขอให้ความสําเร็จของจังหวัดสมุทรสาครเป็นต้นแบบของประเทศไทย และความสําเร็จนี้จะเกิดขึ้นได้หากทุกคนลงมือทํา เพื่อช่วยกันสนองพระราชปณิธานของพระบาทสมเด็จพระเจ้าอยู่หัว ในการ "สืบสาน รักษา และต่อยอด" และแนวพระราชดําริของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เพื่อประโยชน์สุขของอาณาประชาราษฎร ทําให้ประชาชนทุกคนได้มีความสุขอย่างยั่งยืน
นายณรงค์ รักร้อย ผู้ว่าราชการจังหวัดสมุทรสาคร กล่าวว่า ขอขอบคุณปลัดกระทรวงมหาดไทยที่ได้กรุณามาบรรยายถวายความรู้ ให้แก่พระสังฆาธิการ และให้ความรู้แก่ไวยาวัจกร กํานันและผู้ใหญ่บ้านที่จังหวัดสมุทรสาคร โดยสิ่งที่ท่านได้บรรยายให้พวกเราได้รับฟังถึงภาคีเครือข่าย 7 ภาคีเครือข่าย การรวมตัวกันของคนในชุมชนเป็นกลุ่มบ้าน คุ้มบ้าน โดยใช้กลไกการขับเคลื่อนชุมชนและหมู่บ้าน ซึ่งความสําเร็จจากการทํางานจะเกิดขึ้นได้ต้องอาศัยการบูรณาการจากทุกภาคส่วน นอกจากนี้ยังให้ความสําคัญเรื่องการอนุรักษ์สิ่งแวดล้อม ร่วมกันพัฒนาแม่น้ํา คู คลอง ในพื้นที่ของเรา รวมไปถึงการให้คณะสงฆ์ผู้เป็นผู้นําภาคศาสนาได้เป็นเสาหลักชัยในการร่วมกันพัฒนาพื้นที่ ทําให้วัดอันเป็นสถานที่เคารพสักการะของคนไทยเป็นศูนย์การเรียนรู้ ตามหลัก "บวร" บ้าน วัด ราชการ และช่วยกันทําให้เด็กเยาวชนของประเทศไทยได้เป็นผู้มีคุณธรรมและจริยธรรม เติบโตเป็นอนาคตของชาติต่อไป